## Rješenje Ustavnog suda Republike Hrvatske broj U-III-888/1999 od 8. studenoga 1999.

### NN 127/1999 (29.11.1999.), Rješenje Ustavnog suda Republike Hrvatske broj U-III-888/1999 od 8. studenoga 1999.

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od
dopredsjednika Suda Jurice Malčića, kao predsjednika
Vijeća te sudaca Mladena Žuvele i mr. Vojislava Kučekovića,
kao članova Vijeća u postupku povodom ustavne tužbe
E. - t. d.o.o. Z., na sjednici Vijeća održanoj 8. studenoga
1999. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

E. - t. d.o.o. Z. podnio je ustavnu tužbu u povodu rješenja
Ministarstva pomorstva, prometa i veza, klasa: UP/I-340-02/99-19/119,
urbroj: 530-04-99-02 od 20. rujna 1999. godine, kojim je odbijen
zahtjev prijevoznika Č. d.d. iz Č. za izdavanje
dopusnice za obavljanje prijevoza na međunarodnoj liniji V.
- N./S. - F./M. te je naloženo brisanje reda vožnje
iz Registra međunarodnih linija upisanog pod red. br. 2236/98
od 26. svibnja 1999.

Podnositelj u ustavnoj tužbi navodi da je u tijeku postupak
pred Upravnim sudom Republike Hrvatske, međutim, smatra da
su se ispunile pretpostavke za primjenu članka 59. stavka
4. Ustavnog zakona o Ustavnom sudu Republike Hrvatske (»Narodne
novine«, broj 99/99, u nastavku: Ustavni zakon) budući
se navedenim rješenjem grubo vrijeđa pravo poduzetništva
koje je podnositelj ostvarivao zajedno s trgovačkim društvom
Č. d.d. Č. kao ravnopravni nositelj ukinute međunarodne
linije te onemogućavanjem obavljanja prijevoza za podnositelja
nastaje teška i nepopravljiva šteta dugoročnog
značaja.

Temeljem odredbe članka 63. stavka 2. Ustavnog zakona podnositelj
je zatražio odgodu primjene pobijanog rješenja Ministarstva
pomorstva, prometa i veza, urbroj: 530-04-99-02 od 20. rujna 1999.
godine u dijelu »Nalaže se brisanje reda vožnje
iz Registra međunarodnih linija upisanog pod red. br. 2236/98
od 26. 5. 1999.«

Ustavna tužba nije dopuštena.

Ustavni zakon o Ustavnom sudu Republike Hrvatske u stavku 1. članka
59. određuje da svaka fizička i pravna osoba može
podnijeti Ustavnom sudu ustavnu tužbu ako smatra da joj je
odlukom sudbene, upravne vlasti, ili drugih tijela koja imaju
javne ovlasti povrijeđeno jedno od njenih Ustavom utvrđenih
sloboda i prava čovjeka i građanina dok je odredbom
stavka 2. istog članka propisano da ako je zbog povrede
ustavnih prava dopušten drugi pravni put, ustavna tužba
može se podnijeti tek nakon što je taj pravni put iscrpljen.

Prema odredbi stavka 3. citiranog članka u stvarima u kojim
je dopušten upravni spor, odnosno revizija u parničnom
ili izvanparničnom postupku, pravni put je iscrpljen tek
nakon što je odlučeno i o tim pravnim sredstvima.

Prema odredbi članka 59. stavka 4. Ustavnog zakona Ustavni
sud iznimno može pokrenuti postupak po ustavnoj tužbi
i prije negoli je iscrpljen pravni put ako utvrdi da je potpuno
razvidno da se pobijanim aktom, odnosno nedonošenjem akta
u razumnom roku grubo vrijeđaju ustavna prava ili slobode
i da bi nepokretanjem postupka za podnositelja tužbe mogle
nastupiti teške i nepopravljive posljedice.

Tijekom ustavnosudskog postupka utvrđeno je kako nema dokaza
da su, u konkretnom slučaju, osporenim rješenjem grubo
povrijeđena ustavna prava i slobode podnositelja ustavne tužbe
niti da bi ovrhom mogle za podnositelja nastupiti teške i
nepopravljive posljedice. Stoga nisu ispunjene pretpostavke za
postupanje Ustavnog suda na temelju članka 59. stavka 4.
Ustavnog zakona.

Slijedom navedenog, na temelju članka 68. Ustavnog zakona
o Ustavnom sudu Republike Hrvatske, a u svezi s člankom
59. stavkom 4. Ustavnog zakona, riješeno je kao u izreci.

Budući da je ustavna tužba odbačena, prijedlog
za odgodu primjene osporenog rješenja, Sud nije posebno razmatrao.

Odluka o objavi ovog rješenja temelji se na odredbi članka
28. Ustavnog zakona.

Broj: U-III-888/1999
Zagreb, 8. studenoga 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 127/1999-2003